b'\n_START_ARTICLE_\nFaust\n_START_PARAGRAPH_\nFaust on fiktiivinen henkil\xc3\xb6hahmo, joka myi sielunsa paholaiselle ja sai vastineeksi rajattoman tiedon sek\xc3\xa4 yliluonnollisia kykyj\xc3\xa4 maallisen el\xc3\xa4m\xc3\xa4ns\xc3\xa4 ajaksi, mutta alkoi my\xc3\xb6hemmin katua kauppaansa. Tarinassa paholaisen edustajana esiintyy Mefistofeles-niminen hahmo. Tarinan eri versioissa on joko traaginen tai onnellinen loppu: Faust joko p\xc3\xa4\xc3\xa4tyy ikuiseen kadotukseen tai pelastuu katuvaisena Jumalan armon ansiosta._NEWLINE_Faustin tarina on per\xc3\xa4isin tuntemattoman saksalaisen kirjailijan vuonna 1587 ilmestyneest\xc3\xa4 kirjasta Kertomus tohtori Johann Faustenista, laajalti tunnetusta noidasta ja taikurista, miten h\xc3\xa4n tiettyn\xc3\xa4 aikana myi itsens\xc3\xa4 paholaiselle, \xe2\x80\x93 \xe2\x80\x93 kunnes h\xc3\xa4n vihdoin sai hyvin ansaitun palkkansa. On arveltu, ett\xc3\xa4 Faust-hahmo perustuu todelliseen esikuvaan, vuosina 1480\xe2\x80\x931540 el\xc3\xa4neeseen Johann Faustiin.\n_START_SECTION_\nFaust kirjallisuudessa\n_START_PARAGRAPH_\nEnglantilainen renessanssikirjailija Christopher Marlowe kirjoitti tarinasta uuden version, The Tragicall History of Dr. Faustus (1594). Kuuluisin aiheeseen perustuva teos on saksalaisen runoilija-kirjailija-hovimies-luonnonfilosofi Johann Wolfgang von Goethen runomuotoinen tragedia Faust, jonka ensiosa ilmestyi vuonna 1808 ja toinen 1832, pian runoilijan kuoleman j\xc3\xa4lkeen._NEWLINE_Aiheeseen tarttui my\xc3\xb6s runoilija Heinrich Heine, joka julkaisi vuonna 1851 teoksen Der Doctor Faust. Thomas Mannin romaani Tohtori Faustus: saksalaisen s\xc3\xa4velt\xc3\xa4j\xc3\xa4n Adrian Leverk\xc3\xbchnin el\xc3\xa4m\xc3\xa4 er\xc3\xa4\xc3\xa4n h\xc3\xa4nen yst\xc3\xa4v\xc3\xa4ns\xc3\xa4 kertomana (1947) on oman aikamme merkkiteos._NEWLINE_Faustin hahmo n\xc3\xa4yttelee keskeist\xc3\xa4 osaa my\xc3\xb6s Paavo Rintalan viimeiseksi j\xc3\xa4\xc3\xa4neess\xc3\xa4 romaanissa Faustus (1996), jossa nykyajan Faustit el\xc3\xa4v\xc3\xa4t paholaisen aikaa._NEWLINE_On olemassa grimoire, jota on v\xc3\xa4itetty Faustin kirjoittamaksi, mutta luultavasti joku on vain laittanut kirjan h\xc3\xa4nen nimiins\xc3\xa4.\n_START_SECTION_\nFaust elokuvissa\n_START_PARAGRAPH_\nKirjallisuuden lis\xc3\xa4ksi Faustista on tehty suuri m\xc3\xa4\xc3\xa4r\xc3\xa4 elokuvia, kuten F. W. Murnaun Faust (1926).'